Nóttin á sóttkvíarhótelinu gekk vel að sögn upplýsingafulltrúa Rauða krossins. Von er á tveimur flugvélum til landsins í dag og gætu allt að 36 manns bæst í hóp gesta á hótelinu.
Það hefur bara gengið vel. Nú er komin smá reynsla á ferlana hérna og þetta er farið að ganga ansi smurt.
Hafa greinst einhver fleiri smit hjá ykkur?
Nei, það hafa ekki greinst fleiri smit, það voru þessi tvö í gær og svo reyndar ennþá verið að bíða eftir niðurstöðum úr landamæraskimun fyrir síðustu vélina sem kom í gær.
Segir Gunnlaugur Bragi Björnsson upplýsingafulltrúi Rauða krossins. Enn er verið að bíða mótefnamælingar úr seinna smitinu sem greindist hjá gesti á hótelinu í gær. Eins og fram hefur komið hafa tveir gestir hótelsins farið fram á að dómstólar kveði upp úr um lögmæti vistunarinnar á hótelinu. Gunnlaugur Bragi segist ekki skynja ókyrrð meðal gestanna.
Nei, ég held ég geti nú ekki sagt það svona á heildina litið. Auðvitað er fólk misánægt eða misóánægt með það að þurfa að verja sinni sóttkví hér, en á heildina litið höfum við bara skynjað skilning en að sama skapi sjáum við auðvitað bara hvað gerist í framhaldinu
Von er á tveimur vélum til landsins í dag, önnur kemur núna í hádeginu frá Frankfurt í Þýskalandi, en hin í kvöld frá Gdansk í Póllandi. Gunnlaugur Bragi segir að endaleg tala um fjölda þeirra sem fara á sóttkvíarhótelið liggi ekki fyrir fyrr en skömmu áður en fólkið kemur á staðinn.
Í dag er verið að áætla að það komi sennilega sex úr öðru og þrjátíu úr hinu en það er eitthvað sem að kemur í raunninni ekkert í ljós fyrr en að menn vita hvað koma margir út úr flugvélinni og hvað fara margir inn í rútu í Keflavík.
Þið væntanlega gerið ráð fyrir hærri tölunni og vitið svo bara með skömmum fyrirvara hversu margir koma í raun?
Já, við tryggjum það að við getum tekið á móti því sem er áætlað og svo fáum við upplýsingar bara þegar fólk er á leiðinni hversu mörg herbergi þurfa að vera klár.
Nóttin á sóttkvíarhótelinu gekk vel að sögn upplýsingafulltrúa Rauða krossins. Hann segist ekki skynja ókyrrð meðal gesta þrátt fyrir að tveir hafi ákveðið að láta reyna á lögmæti vistunarinnar fyrir dómstólum. 